Перла

Перлата е твърд заоблен предмет, образуван от някои мекотели, най-вече стриди.

Названието е дошло от латинската дума pernula – морска раковина. Синоним на думата перла е думата бисер, както и вече остарялото „маргарит“ (от гръцки „Μαργαρίτα“ – „бисер“)

Перлата се образува когато песъчинка или друга дребна частица случайно попадне в тялото на мидата и започне да я дразни. Ако мидата не успее да изхвърли чуждото тяло, тя започва да отделя специално вещество, наречено седеф, с което го обвива.

Перлите са известни повече от 6000 години. Добиват се в страни като Индия, Шри Ланка, Таити, Иран и в Червено море. Много високо ценен още в Древен Египет е бил перленият бял цвят с розов оттенък. Най-скъпите перли са с розов и синкав оттенък. Другите цветови оттенъци са златист, сребрист, зелен, черен, съществуват и такива в цветовете на дъгата.

Преди 20 век перли са се добивали само от дълбините на топлите морета, а професията на ловците на бисери се е считала за изключително опасна. Вече съществуват плантации за култивирани сладководни бисерни миди, като продукцията им съставлява над 90% от съвременната търговия с перли. Самият процес на култивиране е разработен още през 13 век в Хучау, Китай. Истинският успех обаче идва едва през 1924 г., с откриването на мидата икешо. Оттогава насам уникалните качества на сладководната перла се ценят високо.

С перлите са свързани много поверия. В Древен Рим те са били считани за символ на властта и мъдростта, а за жените са били носители на щастие и сладострастни съновидения. Индийците са използвали перлите като талисмани.

Астролозите препоръчват украшенията с перли на родените под знака на Близнаци.

Видове 
 Естествените перли в черупките на мидите са рядкост. Още по-голяма рядкост са хубаво образуваните перли, които биха били подходящи за изработка на бижута. Тези причини и голямото желание да се притежават перли са довели до необходимостта от намиране на начин за тяхното изкуствено производство в големи количества и за по-ниска цена.

 Култивирани перли според начина на създаването и качеството са най-близки до естествените. Те възникват като зрънца пясък (или друго твърдо тяло) се внася вътре в черупката на мидата от човешка ръка. След това мидата се връща да живее във водата и след определен период от черупката се вади перлата, която междувременно се е оформила около твърдото тяло. По този начин, в подводни ферми за перли се произвеждат големи количества.

 Имитирани (фалшиви) бисери са всички перли, които по своя блясък напомнят на истинските (получени по естествен или изкуствен път), но по начина на производство и структурата си са съвсем различни. Тези „перли“ са изцяло продукт на човешка ръка, без участие на мидите.

Ядрото на фалшивите перли е направено от твърд материал (пластмаса, седеф или стъкло), което се покрива с многослойна обвивка от емулсия, която дава крайния блясък на истински перли. Производството на подобни „перли“ е по-евтино и по-бързо поради което тяхната цена е много по-ниска от тази на истинските. С техния бисерен блясък и ниска цена те отговарят на нуждите на всички онези, които искат да имат перли, а не могат да си купят истински. 

На Балканския полуостров е прочута охридската перла (охридски бисери), която също представлява имитация на истинските перли. Ядрото на охридските бисери изцяло е изработено от седефени зърна, които се получават чрез разрязване на морските миди, а това се прави в завода в Италия и други страни (в Охрид идват готовите седефени продукти: зърно, кръстове или фигури на делфини...). Върху седефа се нанасят няколко слоя емулсия, която по-рано се получавала от люспите на рибата плашица, а в ново време се внася готова. След окончателните довършителни работи, охридските перли със своя перлен блясък се доближават до истинските перли. Ценени са и заради това, че целият продукт е изработен от естествен материал (седеф).

В Охрид само две семейства се занимават с производство на охридски перли.

Произход на перлите 
 Перли Акоя – те са специалитетът на японската индустрия за добив на перли. Първите такива са култивирани в началото на 20-те години на миналия век, а техният уникален бял цвят и допълнителен розов нюанс отлично подхождат на светла кожа. Освен това тези перли са отличен избор за изработка на всякакви бижутерийни изделия, имайки предвид техните размери, форма и цвят. Акоя перлите са и с много малко дефекти и дълбок блясък. Добиват се от мидите Pinctada fucata и Akoya.

Перлите Акоя силно наподобяват сладководните перли. Когато сравним двата вида, разликата обаче е очевидна. Акоя перлите са далеч по-големи, гладки, овални и бляскави от сладководните.
 Перли от Южните морета – Култивираните перли от Южно море са изключително качествени перли с възбял почти сребрист цвят.

Доста по-големи от обичайните перли, тези от Южно море са характерни и със своята гладкост и перфектна кръгла форма. Това са и най-редките и необикновени перли в бижутерията днес.

Перлите от Южно море са добивани от вариация на белите стриди pinctada maxima. Този вид стрида сама по-себе си също е по-голяма и затова и от нея се добиват по-обемни перли от перлите Акоя или сладководните. Поради своята рядкост и деликатност, култивацията на перлите от Южно море е далеч по-сложна. Това прави и самите перли по-скъпи.
 Таитянски перли – Тези перли по начало се наричат просто „черните перли“, но цветовата им гама е далеч по-разнообразна, предлагайки и вариации в металическо сребристо и нюанс на графит. А някъде по средата на тази цветова гама се наблюдават и следните нюанси: синкаво, пурпурно и зеленикаво.

Таитянските перли се култивират от вариация на черни стриди pinctada maxima, които достигат диаметър от близо 30 см и като цяло дават добив от най-големите перли. Стридите обаче са доста чувствителни по време на култивирането и затова самата процедура е и толкова скъпа.
 Сладководни перли – повечето сладководни перли се добиват в Китай, като са продукт на сложен процес, в който от една-единствена, но издръжлива, мида може няколко пъти да даде добив от перли. Сладководната перла изглежда досущ като перлите Акоя. Тя обаче е достъпна на цена от 1/5 от цената на типа Акоя. Друга голяма разлика между тях е, че сладководните перли са почти винаги по-малки, с не така симетрична форма. Добиват се от миди Hyriopsis cumingi, Hyriopsis schlegeli и Cristaria plicata.

Вижте също 
 Перлен прах

Източници 

Животински продукти
Скъпоценни камъни
Коремоноги
Бижутерия
Мекотели
Миди